Diari Oficial de la Generalitat Valenciana


Sumari del DOGV 4753, del 14-05-2004 (2004/4870)

ACORD de 7 de maig de 2004, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitada per Forés Diseño, SL, que consisteix en una actuació integral per a la instal·lació d'una indústria del sector del moble, en sòl no urbanitzable del municipi de Sant Jordi.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4753

Data del DOGV
:   14-05-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/4870


Data del document
:   07-05-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Sant Jordi
    * terreny industrial
    * pla d'urbanisme

ACORD de 7 de maig de 2004, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitada per Forés Diseño, SL, que consisteix en una actuació integral per a la instal·lació d'una indústria del sector del moble, en sòl no urbanitzable del municipi de Sant Jordi. [2004/F4870]
  
El Consell de la Generalitat, en la reunió del dia 7 de maig de 2004, va adoptar l'acord següent:
  
Vist l'expedient promogut per Juan Forés Escura, en representació de la mercantil Forés Diseño, SL, que sol·licita la declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a la instal·lació d'una indústria del sector del moble en sòl no urbanitzable del municipi de Sant Jordi, i de conformitat amb els següents
  
Antecedents de fet
  
Primer
  
Amb data 25 de juliol de 2002 va tindre entrada en el Servei Territorial d'Urbanisme de Castelló la sol·licitud formulada peR Juan Forés Escura, en representació de Forés Diseño, SL, que insta la declaració d'interés comunitari per a la instal·lació d'una indústria del sector del moble, al polígon 9, parcel·la 61, finca registral 1582, parcel·la 62, finca registral 515, parcel·la 63 i parcel·la 96, parcel·la registral 3028, a la partida de les Planetes, al costat de la carretera N-232, pk 11,1, i al costat del límit del terme municipal de Vinaròs, però en sòl no urbanitzable del municipi de Sant Jordi.
  
L'actuació afecta una superfície de 75.249 metres quadrats segons la sol·licitud per recent mesurament i segons escriptures 77.849 metres quadrats, dels quals 24.724 metres quadrats són construïts, i es necessitarà una nau industrial que albergarà una zona de recepció de 7.576 metres quadrats (fase 1); un magatzem regulador de 2.250 metres quadrats (fase 2); unes oficines de 802 metres quadrats (fase 3); una zona d'embalatge de 5.736 metres quadrats (fase 4); i una zona de fabricació de 8.360 metres quadrats (fase 5). Tots aquests de superfície construïda.
  
Les característiques de l'actuació són les següents:
  
- Superfície total dels terrenys: 75.249 metres quadrats.
  
- Superfície de cessions:
  
· Cessió zona verda: 7.721 metres quadrats (10,26%).
  
· Cessió aprofitament urbanístic: 7.525 metres quadrats (10%).
  
Total superfície de cessió a l'Ajuntament de Sant Jordi: 15.246 metres quadrats.
  
- Zona d'ampliació vial d'accés: 260 metres quadrats.
  
- Superfície parcel·la neta: 59.743 metres quadrats.
  
- Superfície ocupada per la nau: 24.160 metres quadrats.
  
- Ocupació: 40,43%.
  
- Superfície construïda: 24.724 metres quadrats.
  
- Edificabilitat bruta: 0,328 m²t/m²s.
  
- Edificabilitat neta: 0,413 m²t/m²s.
  
- Altura edificació: 7,25 m.
  
- Distàncies a límits: 18,00 m.
  
- Distància a eix CN-232: 70 m.
  
Figuren en l'expedient les fotocòpies de les escriptures de compravenda a nom de Juan Forés Escura com a representant de la mercantil Forés Diseño, SL.
  
Segon
  
A la vista de les anteriors característiques de l'actuació i després dels informes del Ministeri de Foment, de 10 d'octubre de 2002, emesos en sentit favorable condicionat, de la llavors Conselleria de Medi Ambient, de 30 de setembre de 2002, emés en sentit favorable, i de l'Ajuntament de Sant Jordi, de 15 de gener de 2003; es va admetre a tràmit l'expedient, mitjançant Resolució del llavors conseller d'Obres Públiques, Urbanisme i Transports, el 25 de març de 2003.
  
El projecte, juntament amb l'estudi d'impacte ambiental, es va sotmetre a informació pública amb el termini de 20 dies, mitjançant anunci publicat en el Diari Oficial de la Generalitat Valenciana número 4.501, de 16 de maig de 2003, sense que en el termini concedit per a això s'haguera presentat cap al·legació en el registre d'aquesta conselleria.
  
Durant el termini d'informació pública de l'expedient no es va presentar cap proposta alternativa a la desencadenant del procediment.
  
Tercer
  
Sense perjudici dels informes demanats prèviament a l'admissió a tràmit de l'expedient una vegada acordat aquest, es va sol·licitar nou informe als següents organismes:
  
- Ajuntament de Sant Jordi, emés el 24 de juliol de 2003 per l'alcalde president de l'ajuntament, en sentit favorable.
  
- La Direcció General de Carreteres. Demarcació de Carreteres de l'Estat. Unitat de Carreteres de Castelló, de data 14 d'agost de 2003, en sentit favorable a la declaració d'interés comunitari condicionat al que dispose l'autorització sobre la construcció de l'accés a la CN-232 de l'enginyer en cap de la Demarcació de Carreteres a la Comunitat Valenciana.
  
- Conselleria d'Agricultura Pesca i Alimentació, emés en data 22 de setembre de 2003, en sentit favorable, es consideren suficients les mesures correctores incloses en l'estudi d'impacte ambiental presentat, i que hauran de ser exigides prèviament a l'inici de l'activitat.
  
Així mateix, es considera que donada l'envergadura de la invasió que s'ha de realitzar i a causa de la deterioració que sofriran els camins durant l'execució de les obres, es proposa que a la finalització de les actuacions, la promotora es comprometa a la reparació dels camins deixant-los en perfecte estat d'ús, i procedirà a la seua senyalització mitjançant cartells en què s'indique el caràcter agrícola d'aquests i els límits de tonatge i de velocitat.
  
- Conselleria d'Indústria Comerç i Energia, de data 24 de juny de 2003, en sentit favorable condicionat a inscriure l'activitat en el Registre Industrial amb anterioritat a la seua posada en servei, complint els reglaments de seguretat que afecten aquest servei territorial.
  
Així mateix i en compliment de l'article 20.2.b) de la Llei 4/1992, de 5 de juny, es va concedir audiència en l'expedient als municipis de la zona (Vinaròs, Ares del Maestre, Traiguera, San Rafael del Río i Càlig), i s'han rebut els escrits dels Ajuntaments de Vinaròs i de Càlig.
  
L'Ajuntament de Vinaròs indica en el seu escrit, de data 29 de setembre de 2003, que la indústria sol·licitada es troba a més de 6 quilòmetres en línia recta de la zona industrial consolidada de Planes Altes, del terme municipal de Vinaròs.
  
L'Ajuntament de Càlig formula l'escrit d'al·legacions, de data 25 de juny de 2003, i són degudament contestades per l'interessat, atés que al terme de Càlig no hi ha sòl amb qualificació urbanística apta per a instal·lar l'actuació proposada.
  
Quart
  
El projecte s'ha sotmés a declaració d'impacte ambiental emesa per la Resolució de 5 de desembre de 2003, del director general de Gestió del Medi Natural, que estima acceptable el projecte a l'efecte ambiental sota una sèrie de condicions que se citen a continuació:
  
1) Per a les aigües residuals generades s'haurà d'efectuar la connexió a la xarxa de clavegueram municipal amb la major brevetat possible. Fins aqueix moment, el sistema de tractament haurà de garantir el grau de depuració adequat, i si la destinació és la de reutilització per a reg, haurà de complir les prescripcions establides per organismes com l'OMS, FAO, etc., tant per als paràmetres fisicoquímics com bacteriològics.
  
2) En el cas que el subministrament d'aigua potable es realitze mitjançant pou particular, s'hauran de complir les disposicions del Reial Decret 140/2003, pel qual s'estableixen els criteris sanitaris de la qualitat de l'aigua de consum humà. És preferible que el subministrament es realitze a través del sistema d'abastiment municipal.
  
3) Els residus generats s'hauran de gestionar d'acord amb les característiques d'aquests.
  
4) S'haurà de disposar de les autoritzacions preceptives de l'organisme de conca per a l'abocament d'aigües pluvials a llit públic.
  
5) El Programa de Vigilància Ambiental inclourà la gestió realitzada amb els distints tipus de residus generats en l'execució i funcionament de les obres projectades, com també els resultats analítics de les aigües residuals depurades prèviament al seu abocament a pou o bé la seua reutilització per a reg, efectuant-la amb periodicitat trimestral almenys dels paràmetres següents: PH, conductivitat, DBO5, DQO, sòlids totals, i sòlids suspesos. En les aigües depurades amb destinació per a reg es reutilitzaran les anàlisis recomanades per l'OMS, FAO, etc. Es remetrà un informe a la Direcció General Gestió del Medi Natural, amb periodicitat anual, amb el resultat del citat programa, incloent els resultats analítics obtinguts, com també la gestió dels distints tipus de residus generats per l'activitat i documentació fotogràfica de les mesures de revegetació i minimització de l'impacte visual.
  
6) Si durant l'execució de les obres es trobaren restes paleontològiques, arqueològiques o etnogràfiques, el titular haurà de posar el fet en coneixement de la Conselleria de Cultura, Educació i Esport, de manera immediata, per adoptar les mesures pertinents amb vista a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat, del Patrimoni Cultural Valencià.
  
7) Els materials sobrants del moviment de terres es traslladaran a abocadors autoritzats.
  
8) Altres condicions de caràcter mediambiental que s'establisquen en les autoritzacions sectorials que li siguen d'aplicació.
  
Cinqué
  
El Pla General d'Ordenació Urbana de Sant Jordi, aprovat el 27 de febrer de 1991, classifica els terrenys on se sol·licita la instal·lació com no urbanitzables sense nivell especial de protecció, es permetran les activitats agrícoles i ramaderes, com també l'ús d'habitatges, sempre que estiguen lligats a alguna de les dues activitats citades, i no es prohibix expressament les activitats industrials, ni totes aquelles permeses en la Llei 4/1992, de 5 de juny, de la Generalitat, sobre el Sòl No Urbanitzable, per la qual cosa s'entén com permesa i no establint paràmetres edificatoris per al dit ús industrial.
  
Sisé
  
La Comissió Informativa de la Comissió Territorial d'Urbanisme de Castelló, en sessió del 22 de gener de 2004, va acordar informar favorablement la present sol·licitud de declaració d'interés comunitari.
  
Seté
  
Amb data 14 d'abril de 2004, el conseller de Territori i Habitatge va informar favorablement i va autoritzar la minoració d'estàndards establerts en l'article 14 de l'annex al Reglament de Planejament de la Comunitat Valenciana respecte a la actuació integral de referència.
  
Fonaments de dret
  
Primer
  
A la vista del primer dels antecedents que precedeixen, del que resulta que l'actuació pretén l'ocupació d'una superfície de terrenys superior a quatre hectàrees i compta amb més de 8.000 metres quadrats de construcció, en sòl no urbanitzable, la sol·licitud de declaració d'interés comunitari s'ha tramitat, segons resulta dels antecedents anteriors, i s'ha de resoldre conforme al que disposa l'article 20 de la Llei 4/1992, de 5 de juny, de la Generalitat, sobre Sòl No Urbanitzable.
  
Així les coses, en ordre a constatar el compliment de les condicions a les quals es refereix el número 1 de tal precepte, s'adverteix el següent:
  
a) Per les seues característiques i el seu impacte territorial l'activitat no pot emplaçar-se en els sòls urbans, urbanitzables o aptes per a la urbanització previstos pels planejaments vigents als municipis de la zona. L'emplaçament proposat es considera territorialment adequat ja que, de tots els municipis confrontants, l'únic que sembla que podria disposar de sòl industrial és el municipi de Càlig, a la vista de l'al·legació formulada per l'alcalde de Càlig el 25 de juny de 2003, però que actualment encara no està disponible el dit sòl industrial, atés que la revisió del Pla General d'Ordenació Urbana de Càlig està en estudi.
  
El municipi de Càlig té en el seu planejament actualment classificat sòl d'ús industrial, situat a més de cinc quilòmetres de l'emplaçament on se sol·licita l'autorització i estant tot aquest reblert, ja que si no és així s'hagueren pogut ampliar les actuals instal·lacions de Forés Diseño, SL, al municipi de Càlig.
  
D'altra banda, el municipi de Sant Jordi no disposa de sòl industrial apte per a albergar la indústria proposada, i les instal·lacions disten del nucli urbà uns 1.200 metres.
  
Quant al municipi de Vinaròs, en el seu escrit de 29 de setembre de 2003 indica que la zona industrial consolidada de Planes Altes està situada a més de sis quilòmetres de la zona sol·licitada.
  
b) Respecte al compliment de l'article 20.1.b), relatiu que queden suficient i adequadament resolts, a càrrec de l'actuació, la totalitat dels serveis requerits per al seu establiment i funcionament, sense que es produïsca una sobrecàrrega de demanda en les infraestructures i serveis generals, cal dir que l'actuació resol adequadament i al seu càrrec els següents serveis que necessita per al seu establiment i funcionament, com en la memòria del projecte s'especifica:
  
- Pavimentació i urbanització de la parcel·la
  
S'ha previst pavimentar un vial que recórrega el perímetre de la nau, com també les zones d'aparcament i molls de càrrega ubicats davant de la façana principal. S'executaran les voreres de tot el perímetre de la nau i en el límit de la zona verda i a l'àrea d'aparcament.
  
Està prevista l'execució de les àrees enjardinades necessàries per al compliment dels estàndards de cessió de zones verdes definides en el projecte. En aquesta zona es plantarà vegetació d'acord amb l'entorn i amb unes necessitats de reg per al seu manteniment.
  
Es dotarà la parcel·la dels serveis bàsics per al funcionament de les següents instal·lacions:
  
- Aigua potable: està previst connectar a la xarxa d'abastiment municipal de Sant Jordi, i serà el punt de connexió la canonada que s'alimenta d'un pou pròxim a la zona i la ubicació de la qual queda detallada en el plànol en planta de serveis. Hi ha un acord firmat per l'Ajuntament de Sant Jordi pel qual s'autoritza la connexió a la xarxa d'abastiment municipal en aquest punt.
  
- Xarxa de contraincendis: s'ha previst una xarxa independent de la d'aigua potable a la vorera perimetral a la nau i els seus corresponents hidrants.
  
Aquesta xarxa s'alimenta d'un aljub de planta rectangular de dimensions 24 x 3 metres i profunditat 1,5 metres i instal·lat a la zona destinada a infraestructures. L'ompliment d'aquest aljub es farà mitjançant una derivació de la xarxa d'aigua potable a l'entrada d'aquesta a la zona d'actuació.
  
- Aigües pluvials: les aigües de la urbanització es recolliran mitjançant embornals disposats als vials i zones d'aparcament connectats a una xarxa de col·lectors que conduiran les aigües al punt d'abocament indicat en el plànol corresponent.
  
Donada l'orografia i l'existència de llits naturals a la zona que s'han vist interceptats per la construcció de la carretera N-232, s'observa que per a permetre el desaigüe natural de les zones de vessament de les parcel·les s'han executat obres de fàbrica, disposades al llarg de la carretera i transversals a aquesta.
  
Un d'aquests passos, donada la seua disposició i dimensions, és la canella de diàmetres 1.500 mil·límetres que es projecta com a punt d'abocament de les aigües pluvials recollides a l'àrea d'actuació.
  
D'altra banda, l'element que recull les aigües longitudinalment en els accessos projectats i les condueix als punts de pas, al seu torn que protegeix el talús de la carretera, és una cuneta revestida de formigó paral·lela a aquesta.
  
- Aigües fecals: les aigües fecals recollides seran únicament de procedència domèstica. Està previst que les aigües fecals després d'un procés de depuració que complisca els requisits legals de característiques de l'efluent, es reutilitzen per al reg de tota la superfície enjardinada prevista en l'actuació. Mesura ecològica que redueix considerablement el consum d'aigua potable previst.
  
- Xarxa de telefonia: en l'actualitat hi ha una línia aèria de telefonia i una línia de fibra òptica paral·lela a la carretera N-232.
  
Es projecta l'enterrament de la línia aèria al seu pas per la zona d'accés des de la carretera N-232. S'instal·larà una arqueta tipus D per a la connexió de telefonia des d'aquesta línia a la nau industrial.
  
La línia de fibra òptica no es veu afectada per l'actuació pel fet que la cota de rasant dels accessos projectats es troba per damunt de la cota actual del terreny i la línia de fibra òptica es troba a un metre de profunditat de la cota actual.
  
- Xarxa elèctrica: hi ha una línia de mitja tensió pròxima a la zona d'actuació i de la qual està previst abastir les futures instal·lacions de Forés Diseño, SL.
  
- Xarxa de reg: es preveu instal·lar una xarxa de reg independent de les xarxes d'aigua potable i contraincendis i que s'alimente de la depuració de les aigües fecals.
  
Hi ha una zona delimitada en el plànol en planta i destinada a les infraestructures necessàries per al funcionament de les xarxes de serveis previstes, és a dir, ubicació del sistema de depuració, aljub de contraincendis, etc.
  
- Accés rodat: l'accés a la parcel·la objecte de l'actuació s'ha previst des de la carretera N-232. En l'actualitat, tots els possibles accessos a la indústria, és a dir, carreteres que són de titularitat estatal o regional, es troben en un bon estat de conservació per això no és necessària cap millora d'aquestes. Únicament és necessari portar a terme l'execució del projecte d'accessos a la nau, el qual es troba en fase de tramitació.
  
S'ha previst un camí de domini públic que permet l'accés a la parcel·la cedida a l'ajuntament per a aprofitament urbanístic, que naix de la dita intersecció i que és independent de la zona asfaltada destinada a l'accés i vial de recorregut interior de la parcel·la que resulte de l'ordenació.
  
c) La mercantil promotora de l'expedient assumeix el compliment de les obligacions, deures i cessions exigides conforme a l'article 20.1.c) de la Llei del Sòl No Urbanitzable, com si es tractara de les cessions pròpies de l'adjudicatari d'un programa d'adjudicació urbanística en sòl urbanitzable no programat. Així, el deure de cessió dels terrenys dotacionals públics es plasma en una parcel·la de 7.721 metres quadrats (10,26%), ubicat en la part de davant de la parcel·la i al costat de la N-232.
  
La cessió del 10% corresponent a l'aprofitament urbanístic es grafia en la part posterior de la parcel·la, amb accés independent des d'un camí públic i la quantifica en 7.525 metres quadrats
  
De la ubicació de dites cessions està d'acord l'Ajuntament de Sant Jordi, perquè així ho expressa en el seu informe de data 24 de juliol de 2003 l'alcalde president del dit municipi.
  
Segon
  
La tramitació de l'expedient ha sigut formalment correcta, després de complir les exigències processals establides en l'article 20.2 de la mateixa llei, en relació amb les derivades de la Llei 6/1994, de 15 de novembre, de la Generalitat, Reguladora de l'Activitat Urbanística, i el Reglament de Planejament, aprovat mitjançant el Decret 201/1998, de 15 de desembre, del Consell de la Generalitat.
  
Tercer
  
L'actuació sol·licitada és d'implantació adequada des del punt de vista territorial, ja que no existeix en el planejament de Sant Jordi, ni dels municipis de la zona, sòl apte per a albergar la instal·lació proposada tal com es dedueix del que s'exposa anteriorment.
  
Així les coses, s'entén que la declaració d'interés comunitari, considerada en el preàmbul de la Llei sobre Sòl No Urbanitzable com una espècie de planejament puntual, és instrument adequat per a l'atribució de l'ús sol·licitat, màximament quan en haver seguit el procediment extraordinari de l'article 20 de la dita llei està rodejada de garanties processals i substantives, assenyaladament les de caràcter mediambiental i les relatives a la participació pública en les plusvàlues que genera la declaració, equivalents a una modificació puntual de planejament encaminada a la concreta localització d'un ús i aprofitament.
  
Des d'un punt de vista econòmic i social, l'actuació es considera molt positiva, perquè comporta una gran inversió i genera llocs de treball, a més que l'Ajuntament de Sant Jordi en el seu informe de 24 de juliol de 2003 així ho estima.
  
Quart
  
El Consell de la Generalitat és competent per a l'aprovació de l'ordenació i la definició de l'aprofitament urbanístic de la present actuació integral, per raó del que preceptua l'article 20.2 de la Llei 4/1992, de 5 de juny, de la Generalitat, sobre Sòl No Urbanitzable, i l'article 5.h) del Decret 201/2003, de 3 d'octubre, del Consell de la Generalitat, pel qual s'aprova el Reglament dels Òrgans Urbanístics de la Generalitat.
  
D'acord amb els preceptes legals citats i la resta que de general i de pertinent aplicació, conforme a l'acord de la Comissió Informativa de la Comissió Territorial d'Urbanisme de Castelló, i a proposta del conseller de Territori i Habitatge, el Consell de la Generalitat
  
ACORDA
  
I. Aprovar definitivament l'ordenació urbanística relativa a l'atribució d'ús i aprofitament sol·licitat per Juan Forés Escura, en representació de la mercantil Forés Diseño, SL, d'una actuació integral que consisteix en la instal·lació d'una indústria del sector del moble al polígon 9, parcel·la 61, finca registral 1582, parcel·la 62, finca registral 515, parcel·la 63 i parcel·la 96, parcel·la registral 3028, a la partida de les Planetes, del terme municipal de Sant Jordi, com a declaració d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat, sobre Sòl No Urbanitzable.
  
La dita ordenació i declaració d'interés comunitari, com també l'adjudicació a què es fa referència en el següent apartat II, se subjectaran a les condicions especials establides en el present acord.
  
II. Adjudicar la dita actuació integral en favor de la mercantil Forés Diseño, SL, a qui se li atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a promoure la instal·lació de la referida indústria.
  
III. Condicionar i vincular la dita adjudicació i legitimació a què el promotor designat complisca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment, que quedaran afectats ?en favor de l'ajuntament- per a sufragar actuacions urbanístiques públiques. L'incompliment o no satisfacció de dites obligacions determinarà la caducitat d'aquesta adjudicació i, si és el cas, de la pròpia declaració d'interés comunitari que té per objecte.
  
IV. El promotor haurà de garantir, davant de l'Ajuntament de Sant Jordi, la correcta i puntual execució de la implantació en què consisteix aquesta actuació integral per import, d'almenys, un 7% del cost total dels serveis i obres d'urbanització previstos. La dita garantia financera i personal de promoció haurà de prestar-se mitjançant aval, fiança o depòsit de valors, abans de l'inici de les obres.
  
Així mateix, el promotor haurà de satisfer davant de l'Ajuntament de Sant Jordi l'obligació dels deures de cessió, que es fixen en 7.721 metres quadrats de superfície de parcel·la destinada a zona verda, equivalent al 10,26% i altres 7.525 metres quadrats de superfície de parcel·la, corresponents al 10%, del deure legal de cessió de l'excedent d'aprofitament urbanístic, tot això en el termini d'un mes des de l'aprovació definitiva de la declaració d'interés comunitari.
  
V. Tot canvi que es produïsca en la titularitat de la promoció de l'actuació integral necessitarà de la prèvia autorització del Consell de la Generalitat.
  
VI. L'acord d'adjudicació expressat en el precedent apartat II, sense perjudici del que disposa l'apartat III, caducarà si en el termini d'un any, comptador des de la publicació en el Diari Oficial de la Generalitat Valenciana, la interessada no ha sol·licitat, en condicions d'obtenir, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller de Territori i Habitatge. L'eventual declaració de caducitat de l'adjudicació l'emetrà, arribat el cas, el conseller de Territori i Habitatge, a qui el present acord confereix les facultats necessàries amb aqueix fi, previ expedient instruït amb l'audiència de l'interessat i de l'Ajuntament de Sant Jordi. La dita declaració, si es produïra, determinaria la suspensió temporal de la declaració d'interés comunitari d'aquesta actuació integral, fins que el Consell de la Generalitat resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtenir els permisos, llicències i autoritzacions que siguen necessàries per al lícit exercici de l'activitat.
  
VII. El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment i, en especial, en la declaració d'impacte ambiental de 5 de desembre de 2003, com també de les condicions imposades per la Conselleria d'Indústria, Comerç i Energia, de 24 de juny de 2003; de la Direcció General de Carreteres del Ministeri de Foment, de 14 d'agost de 2003, i les de la Conselleria d'Agricultura, Pesca i Alimentació, de 22 de setembre de 2003.
  
Contra el present acord, que posa fi a la via administrativa, es podrà interposar recurs potestatiu de reposició davant del Consell de la Generalitat en el termini d'un mes, comptador des de l'endemà a la notificació d'este, d'acord amb el que establixen els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'este, de conformitat amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot aixó, sense perjudici que es puga exercitar qualsevol altre recurs que estime oportú.
  
València, 7 de maig de 2004
  
El conseller secretari del Consell de la Generalitat,